พบท่าเรือยอชต์ เปรมชัย สั่งดูเอกสารสิทธิ ศรีวราห์ย้ำข้อหา ผิดร่วมกันฆ่าเสือ
หรูหราในอ่าวปอ สั่งดูเอกสารสิทธิ,ศรีวราห์ ยันเจ้าสัวบริษัทรับเหมาใหญ่ กับพวกมีความผิดร่วมในคดีล่าสัตว์ป่า เลิกพูดได้แล้วว่าใครยิงเสือ ส่วนเรื่องการรุกที่ป่ากว่า 6,000 ไร่ ที่ จ.เลย มีการสู้คดีจนศาลฎีกาตัดสินผู้ครอบครองมีความผิด แต่ยังครอบครองอยู่ คดียังไม่หมดอายุความ ขณะที่พนักงานสอบสวนออกหมายเรียกแก๊งพรานไฮโซมาสอบปากคำเพิ่มเติมอีกรอบ ด้านศูนย์พิสูจน์หลักฐาน 7 ประสานขอปืนไรเฟิลและกระสุนที่ยึดจากบ้านเจ้าสัวคนดัง ตรวจสอบเกี่ยวข้องคดียิงช้างป่ากุยบุรี เมื่อปี 2557 หรือไม่ จตุพร บุรุษพัฒน์ สั่งตรวจสอบท่าเรือยอชต์ อ่าวปอ แกรนด์ มารีน่า เจ้าสัวเปรมชัยเป็นผู้ถือหุ้น มีเอกสารสิทธิหรือไม่ รุกป่าชายเลนหรือไม่ ให้ทราบผล 19 ก.พ.นี้,ขณะที่การสอบสวนดำเนินคดีนาย,เปรมชัย กรรณสูต, ประธานบริหารบริษัท อิตาเลียนไทย ดีเวล๊อปเมนต์ จำกัด (มหาชน) กับพวกรวม 4 คน ในคดีล่าสัตว์ป่าในเขตรักษาพันธุ์สัตว์ป่าทุ่งใหญ่นเรศวร ด้านตะวันตก อ.ทองผาภูมิ จ.กาญจนบุรี ยังอยู่ในขั้นตอนการรวบรวมพยานหลักฐาน สังคมเฝ้าจับตาดูว่าจะเอาผิดได้หรือไม่ แต่การตรวจสอบการกระทำความผิดเจ้าสัวบริษัทรับเหมายักษ์ใหญ่ และบริษัทในเครือผุดโผล่ขึ้นมาอย่างต่อเนื่องตั้งแต่การตรวจสอบหาที่มาของงาช้างในระหว่างเจ้าหน้าที่เข้าตรวจค้นบ้านเจ้าสัวรับเหมา คดีบุกรุกป่าเนื้อที่ 6,215 ไร่ ใน อ.ด่านซ้าย และ อ.ภูเรือ จ.เลย ของบริษัท ซี.พี.เค.อินเตอร์เนชั่นแนล จำกัด ที่นายเปรมชัย เป็นกรรมการบริษัท และคดีติดสินบนเจ้าหน้าที่เขตรักษาพันธุ์สัตว์ป่าทุ่งใหญ่นเรศวรฯ หลังจับกุมคดีล่าสัตว์ป่า ซึ่ง บก.ปปป.รับทำคดีแล้ว,ความคืบหน้าเมื่อเวลา 10.30 น. วันที่ 16 ก.พ. นายสุริยัณห์ หงษ์วิไล โฆษกศาลยุติธรรม ชี้แจงขั้นตอนการรายงานตัวของผู้ต้องหาในชั้นฝากขังกรณีของนายเปรมชัย กรรณสูต กับพวกรวม 4 คน ข้อหาร่วมกันล่าสัตว์ป่าและข้อหาอื่นๆ ว่าในวันเสาร์ที่ 17 ก.พ.จะครบกำหนดฝากขังครั้งแรก หากพนักงานสอบสวนมีความจำเป็นต้องยื่นคำร้องฝากขังต่อเป็นครั้งที่ 2 มีสิทธิยื่นคำร้องต่อศาลในวันศุกร์ที่ 16 ก.พ. คดีนี้พนักงานสอบสวน สภ.ทองผาภูมิ มีสิทธิยื่นคำร้องฝากขังตามกฎหมายได้ 7 ครั้ง รวม 84 วัน เพราะบางข้อหามีโทษจำคุกอย่างสูงถึง 10 ปี,นายสุริยัณห์กล่าวต่อว่า ก่อนหน้านี้ศาลจังหวัดทองผาภูมิ อนุญาตให้ฝากขังผู้ต้องหาทั้ง 4 คนแล้ว กำหนดนัดให้นายประกันส่งตัวผู้ต้องหาทั้งหมด รายงานตัวต่อศาลในวันที่ 26 มี.ค.นี้ เป็นไปตาม โครงการลดระยะเวลาในการมารายงานตัวชั้นสอบสวน ศาลจังหวัดทองผาภูมิดำเนินการมาตั้งแต่วันที่ 20 พ.ค.56 ภายใต้เหตุผลที่ว่า อ.ทองผาภูมิ จ.กาญจนบุรี ถือว่าเป็นเมืองท่องเที่ยว ผู้ต้องหาที่มากระทำผิดในเขตอำนาจศาลจังหวัดทองผาภูมิ ไม่ได้มีภูมิลำเนาอยู่ในพื้นที่ เพื่อลดภาระในเรื่องเวลาและค่าใช้จ่ายในการเดินทาง ศาลได้ปฏิบัติกับผู้ต้องหาทุกคนอย่างเท่าเทียมกัน เมื่อเข้าสู่การฝากขังนัดที่ 5 ถึง 7 ผู้ต้องหาต้องมารายงานตัวต่อศาลทุกครั้ง หากไม่ปฏิบัติตามข้อกำหนด ก็ถือว่าผิดสัญญาประกัน ศาลอาจสั่งถอนประกันตัวและปรับนายประกันได้ตามสัญญา,ที่กองบังคับการปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม (บก. ปทส.) พ.ต.อ.สุวัฒน์ อินทสิทธิ์ รอง ผบก.ปทส. เปิดเผยว่า การดำเนินคดีในส่วนของเจ้าหน้าที่ตำรวจแบ่งเป็น 2 ส่วน คือ การทำงานตรวจพิสูจน์ซากสัตว์ของกลางและตรวจพิสูจน์งาช้าง ซึ่งทาง บก.ปทส.ได้ประสานนักวิทยาศาสตร์ กรมอุทยานแห่งชาติ สัตว์ป่าและพันธุ์พืช มาเก็บตัวอย่างงาช้างไปเมื่อวันที่ 15 ก.พ. ต้องรอผลการตรวจอย่างเป็นทางการคาดใช้เวลาราว 3-4 สัปดาห์ ส่วนการเก็บหลักฐานอื่นๆและกล้องวงจรปิดการเดินทางเข้าออกพื้นที่ของนายเปรมชัย ขณะนี้มีเพียงพอสามารถยืนยันการเดินทางได้ แต่ชุดทำงานยังคงต้องสืบหาพยานที่เกี่ยวข้องต่อไป,ต่อมา นายนพดล พฤกษะวัน อดีตข้าราชการกรมอุทยานแห่งชาติ สัตว์ป่า และพันธุ์พืช ที่ปรึกษาบริษัท อิตาเลียนไทย ดีเวล๊อปเมนต์ จำกัด (มหาชน) เข้าให้ปากคำเพิ่มเติมในฐานะพยาน ใช้เวลานานกว่า 2 ชม. จึงเดินทางกลับอย่างเงียบๆ ทางบันไดหลังอาคาร จากการสอบสวนนายนพดลให้การว่านายเปรมชัยแจ้งมาว่าจะเดินทางเข้าไปในเขตอุทยานฯ จึงติดต่อไปยัง น.ส.กาญจนา แล้วใช้ความสัมพันธ์แบบรุ่นพี่รุ่นน้อง เพื่อขอเข้าพื้นที่ พร้อมให้ข้อมูลเพิ่มเติมยืนยันว่าไม่ทราบมาก่อนว่านายเปรมชัยจะเข้าไปล่าสัตว์ป่า ทราบเพียงจะเข้าไปเพื่อศึกษาธรรมชาติเท่านั้น เจ้าหน้าที่ยังไม่ได้แจ้งข้อกล่าวหานายนพดล เพราะยังไม่พบการกระทำที่เป็นความผิด,ด้าน พล.ต.ต.ธวัชชัย เมฆประเสริฐ ผบก.พฐก. กล่าวว่า ปืนที่ยึดได้จากบ้านนายเปรมชัยในพื้นที่กรุงเทพฯ จะมีการตรวจสอบว่ามีส่วนเกี่ยวข้องกับการยิงที่อื่นหรือไม่ เนื่องจากเมื่อประมาณปี พ.ศ.2557 มีการใช้อาวุธปืนไรเฟิลยิงช้างในพื้นที่อุทยานแห่งชาติกุยบุรี จ.ประจวบคีรีขันธ์ โดยได้รับการประสานจากศูนย์พิสูจน์หลักฐาน 7 ขอลูกกระสุนปืน อาวุธปืนจากบ้านนายเปรมชัยไปตรวจสอบเนื่องจากเป็นปืนขนาดเดียวกัน ขณะนี้เป็นเพียงประเด็นสงสัย จะต้องตรวจดู ถ้าใช่ก็ว่ากันไปตามกฎหมาย ถ้าไม่ใช่ก็อาจจะเป็นไปได้ว่าปืนที่มีขนาดเดียวกันมีเยอะ ส่วนใครเป็นคนยิงเสือดำ ยังอยู่ระหว่างการตรวจสอบเนื่องจากมีพยานหลักฐานค่อนข้างเยอะ พยายามหาพยานหลักฐานอื่นๆ เพื่อเชื่อมโยงไปถึงบุคคลที่เป็นผู้ลงมือยิงเสือดำ,ขณะเดียวกัน พ.ต.อ.พูนศักดิ์ ประเสริฐเมธ รอง ผบก.ตร.ภ.จ.กาญจนบุรี หัวหน้าพนักงานสอบสวนคดีในส่วนของ ภ.จ.กาญจนบุรี เปิดเผยว่า คดีคืบหน้าไปมาก มีการสอบปากคำพยานบุคคลหลายปาก ส่วนพยานวัตถุพนักงานสอบสวนพร้อม สพฐ.7 กับเจ้าหน้าที่เขตรักษาพันธุ์สัตว์ป่าฯ ได้ลงพื้นที่ทำแผนจำลองเหตุการณ์ในช่วงเวลาต่างๆ และเก็บหลักฐานเพิ่มเติมส่งให้นิติวิทยาศาสตร์ ตรวจพิสูจน์ทั้งดีเอ็นเอของบุคคลที่เกี่ยวข้อง และดีเอ็นเอจากพยานวัตถุซากสัตว์ต่างๆ ลายนิ้วมือแฝง คราบเขม่าดินปืน อาวุธปืน รวมถึงรถยนต์ของกลางนำส่งสถาบันพิสูจน์หลักฐานกลาง เพื่อตรวจพิสูจน์อย่างละเอียดตอนนี้อยู่ระหว่างรอผลตรวจ นอกจากนี้พนักงานสอบสวนได้ออกหมายเรียกนายเปรมชัย กับพวกมาสอบปากคำเพิ่มเติมอีกหลายประเด็น,พ.ต.อ.วุฒิพงษ์ เย็นจิตต์ ผกก.สภ.ทองผาภูมิ กล่าวว่า พนักงานสอบสวนได้ไปยื่นคำร้องฝากขังครั้งที่สองแล้ว ส่วนการให้ประกันในชั้นฝากขังเป็นเรื่องของศาลกับทางผู้ถูกกล่าวหา เป็นดุลพินิจของศาลที่ไม่สามารถก้าวล่วงได้ ส่วนของการออกหมายเรียกผู้ต้องหามาให้ปากคำเพิ่มเติมนั้น พนักงานสอบสวนได้ส่งหมายไปแล้ว,ด้านการดำเนินคดีรุกป่า จ.เลย เช้าวันเดียวกันผู้สื่อข่าวเข้าไปสำรวจพื้นที่ถูกเพิกถอนของภูเรือวโนทยาน หมู่ 2 ต.ร่องจิก อ.ภูเรือ จ.เลย บรรยากาศค่อนข้างเงียบเหงา มีพนักงานอยู่ทำงานประปราย และพบฝายเก็บน้ำ 2 แห่ง อยู่ริมถนนห่างจากบ้านชัยชนะราว 200 เมตร ฝายแรกเนื้อที่ไม่น้อยกว่า 5 ไร่ อีกฝายหนึ่งเล็กกว่า เนื้อที่ราว 2-3 ไร่ เป็นฝายเก็บน้ำสำหรับรดให้ต้นแมคคาเดเมีย เดิมมีการติดตั้งป้ายไม้ระบุชื่อ เปรมชัย 1 และ เปรมชัย 2 แต่ป้ายชื่อฝายถูกถอดออกไปแล้ว ขณะที่พื้นที่ที่ถูกเพิกถอนเนื้อที่นับร้อยไร่ มีการปลูกต้นแมคคาเดเมียขนาดใหญ่ร่วม 1,000 ต้น ยังมีการทำประโยชน์ตามปกติเพราะมีการเปิดสปริงเกอร์ให้น้ำต้นแมคคาเดเมียตามปกติ สอบถามชาวบ้านทราบว่าจุดที่สร้างฝายเป็นป่าต้นน้ำขนาดใหญ่ ในอดีตชาวบ้านใช้ร่วมกัน แต่เมื่อมีการสร้างฝาย ชาวบ้านเพียงส่วนน้อยที่ได้ใช้น้ำจากแหล่งน้ำนี้ในลักษณะที่ลอดออกจากฝาย,ต่อมานายทศพล พรหมเกตุ เลขาธิการสมัชชาประชาชนอีสานเพื่อพัฒนาประเทศไทย นายคุ้มพงษ์ ภูมิภูเขียว หรือทนายแดง พร้อมกลุ่มรักษ์เมืองเลย และประชาชนชาวด่านซ้ายและภูเรือประมาณ 60 คน รวมตัวหน้าศาลากลางจังหวัดเลย เพื่อย่ืนหนังสือ ถึง พล.อ.ประยุทธ์ จันทร์โอชา นายกรัฐมนตรี ผ่านนายชัยวัฒน์ ชื่นโกสุม ผวจ.เลย ระบุความต้องการของกลุ่มรักษ์บ้านเกิดและสมัชชาประชาชนอีสาน ว่า ให้ดำเนินคดีและยึดคืนพื้นที่ป่าไม้ ภูหมี ภูขี้นาค อ.ภูเรือ จ.เลย บริษัท ซี.พี.เค.อินเตอร์เนชั่นแนล จำกัด ครอบครองอยู่ เพราะที่ดินดังกล่าวถูกเพิกถอนสิทธิ์ นส.3 ก ตั้งแต่ปี 2545-2546 แต่ 16 ปีที่ผ่านมา กลับไม่มีการยึดคืนพื้นที่ป่าดังกล่าวจากนายทุน,นายชัยวัฒน์ ชื่นโกสุม ผวจ.เลย กล่าวว่า ได้ตั้งคณะกรรมการ 5 ฝ่าย ประกอบด้วย ปกครอง ทหาร ตำรวจ ที่ดิน และป่าไม้ ตรวจสอบข้อเท็จจริงว่ามีการบุกรุกพื้นที่ป่าสงวนจริงหรือไม่ บุกรุกตรงไหน และให้คณะกรรมการชุดนี้มีหน้าที่ติดตามคดี ให้รายงาน เบื้องต้นภายใน 7 วัน ใครบุกรุกก็ต้องว่าไปตามข้อเท็จจริง เป็นเรื่องของพนักงานสอบสวนจะต้องไปแสวงหาข้อเท็จจริง,พล.ต.อ.ศรีวราห์ รังสิพราหมณกุล รอง ผบ.ตร.กล่าวถึงคดีพรานไฮโซล่าสัตว์ป่าว่า เรื่องใครจะยิงเสือหรือไม่ยิงเสือ ตนเรียนไปตั้งหลายครั้งแล้ว กฎหมายบอกว่าเมื่อคุณเอาปืนเข้าไปในพื้นที่ห้ามล่าสัตว์ก็ถือว่าเป็นความผิด ไม่ได้มีการบอกว่ามีการยิงสัตว์ได้หรือไม่ได้ ดังนั้น เลิกพูดได้แล้วว่าใครเป็นคนยิง ในเมื่อคนที่อยู่ในกลุ่มยิงเสือดำมีความผิดเท่ากันหมด เป็นความผิดร่วมกัน ไม่มีทางเป็นอย่างอื่นไปได้ ตนยืนยันว่าอัยการฟ้องให้แน่ จากนี้อยู่ใน ส่วนการดำเนินการเรื่องสำนวนส่งให้อัยการสั่งฟ้อง กระบวนการทุกอย่างแทบจะเสร็จแล้ว รอเพียงผลทางนิติวิทยาศาสตร์ ส่วนกรณีของนายนพดล พฤกษะวัน มีการร้องทุกข์ไปยัง บก.ป.ป.ป.แล้ว ต้องรอฟังการสอบสวนกันอีกที,รอง ผบ.ตร.กล่าวต่อว่า สำหรับประเด็นเรื่องที่ดิน 6 พันกว่าไร่ใน จ.เลย ขณะนี้ ผวจ.เลยอยู่ระหว่างการดำเนินการ ส่วนทางกรมป่าไม้ก็ดำเนินการเรื่องฝาย กรณีการเปลี่ยนทางเดินน้ำและการปิดกั้นทางสาธารณะ คาดว่าภายใน 7 วันน่าจะสรุปผล ส่วนการครอบครองที่ดิน 6 พันกว่าไร่ มีการร้องทุกข์กับเจ้าหน้าที่ตำรวจเรื่องการบุกรุกป่า การครอบครองป่า ตามมาตรา 54 ทำให้เสื่อมสภาพตามมาตรา 9 และการทำลายสิ่งแวดล้อม ตาม พ.ร.บ.ส่งเสริมสิ่งแวดล้อม ตามมาตรา 97 ความผิดนี้น่าจะเกิดขึ้นตั้งแต่เมื่อปี พ.ศ.2533 เป็นการบุกรุกป่าโดยออกเอกสารสิทธิทับป่า ซึ่งในสมัยนั้นมีนายอำเภอภูเรือเป็นผู้ออกเอกสาร ต่อมานายอำเภอคนนั้นถูกจับกุมดำเนินคดี โดยนายชัยยุทธ กรรณสูต พ่อนายเปรมชัยเป็นเจ้าของในสมัยนั้น มีการต่อสู้จนศาลฎีกาตัดสินว่าผู้เข้าไปครอบครองมีความผิด แต่จนถึงขณะนี้เขายังยึดถือครอบครองอยู่ ปรากฏตามหลักฐานเมื่อปี พ.ศ.2552 มีการเข้าไปขอสัมปทานเช่า และยกเลิกเมื่อปี พ.ศ.2556 คดียังไม่ขาดอายุความ,พล.ต.อ.ศรีวราห์กล่าวย้ำว่า การกระทำการในครั้งนั้นเป็นการบุกรุกป่าอยู่แล้ว เพียงแต่ว่ามีหลักฐานว่าเข้าไปเกี่ยวข้องสุดท้ายถึงปีไหน ตามหลักฐานมีการครอบครองที่ดินถึงปี พ.ศ.2556 ส่วนจะยกเลิกเรื่องอะไรตอบไม่ได้ แต่ถ้ามีการขอสัมปทาน มีการใช้พื้นที่ของรัฐอยู่ จะมีการไปออกเอกสารสิทธิไม่ได้แน่ ได้รับรายงานว่าพื้นที่ผืนนั้นมีการไปขอเอกสารสิทธิประมาณ 600 กว่าไร่ เรื่องนี้มีการสอบปากคำเจ้าหน้าที่รัฐไปแล้ว สำหรับนายเปรมชัยยังไม่พบความผิดในเรื่องที่ดินผืนนี้ เนื่องจากยังไม่มีลายเซ็นปรากฏ ยังเป็นความผิดของนิติบุคคล คือบริษัท ซี.พี.เค.อินเตอร์เนชั่นแนล จำกัด ส่วนใครจะลงนามในฐานะส่วนตัวต้องตรวจสอบในเอกสาร,ที่กรมทรัพยากรทางทะเลและชายฝั่ง (ทช.) กระทรวงทรัพยากรธรรมชาติและสิ่งแวดล้อม นายจตุพร บุรุษพัฒน์ อธิบดีทรัพยากรทางทะเลและชายฝั่ง เปิดเผยว่า ได้สั่งการให้เจ้าหน้าที่กรมทรัพยากร ทางทะเลและชายฝั่ง เข้าตรวจสอบอ่าวปอ แกรนด์ มารีน่า จ.ภูเก็ต ของบริษัท อ่าวปอ แกรนด์มารีน่า จำกัด ที่มีนายเปรมชัย กรรณสูต เป็นผู้ถือหุ้น ทำธุรกิจ บริการให้เช่าที่จอดเรือยอชต์ ขายอาหารและเครื่องดื่มในพื้นที่อ่าวปอ ต.ป่าคลอก อ.ถลาง จ.ภูเก็ต ว่ามีการขออนุญาตใช้พื้นที่อย่างถูกต้องจากกรมเจ้าท่า กระทรวงคมนาคม หรือเป็นการบุกรุกพื้นที่ป่าชายเลนหรือไม่ รวมทั้งเป็นพื้นที่ที่มีเอกสารสิทธิหรือไม่ ก่อนหน้านี้กรมทรัพยากรทางทะเลฯได้รับแจ้งจากประชาชนในพื้นที่ให้เข้าตรวจสอบ ทั้งนี้คาดว่าจะทราบผลการตรวจสอบ ไม่เกินวันจันทร์ที่ 19 ก.พ.นี้ ยืนยันว่าเรื่องนี้ไม่ได้เป็นการทำตามกระแส แต่เป็นเรื่องที่ประชาชนเรียกร้องให้มีการตรวจสอบ, ,สำหรับอ่าวปอ แกรนด์มารีน่า เปิดบริการตั้งแต่ปี 2551 สามารถรองรับเรือได้ทุกขนาด จนถึงซุปเปอร์ยอชต์ขนาดมากกว่า 100 ม. มีพื้นที่จอดเรือได้ 300 ลำ มีบริการพื้นฐาน ทั้งไฟฟ้า เชื้อเพลิง สำหรับเรือ ระบบรักษาความปลอดภัย และสิ่งอำนวยความสะดวกต่างๆ ครบครันทั้งร้านอาหารและฟิตเนส,ที่ทำเนียบรัฐบาล นายวิษณุ เครืองาม รองนายกรัฐมนตรี ให้สัมภาษณ์กรณีที่กระแสสังคมออกมาเรียกร้องให้ปรับกฎหมายสงวนและคุ้มครองสัตว์ป่า เนื่องจากบทลงโทษน้อยเกินไป ว่ากฎหมายดังกล่าวมีการปรับแก้ในช่วงที่ คสช.เข้ามา แต่อาจจะยังไม่ได้เพิ่มโทษเกี่ยวกับการล่าสัตว์ เพราะถือว่าบทลงโทษพอสมควรแล้ว โดยกำหนดโทษขั้นต่ำและขั้นสูงสุดเอาไว้ และผู้ที่กระทำผิดกฎหมายเข้าป่าล่าสัตว์ส่วนใหญ่จะกระทำผิดหลายกระทง เมื่อรวมโทษทั้งหมดก็ถือว่าโดนโทษหนัก หากตั้งหลักให้ความผิดใดความผิดหนึ่งมากเกินไปอาจจะพลาดในคดีอื่นได้
เรื่องการรุกที่ป่ากว่า 6,000 ไร่ ที่ จ.เลย มีการสู้คดีจนศาลฎีกาตัดสินผู้ครอบครองมีความผิด แต่ยังครอบครองอยู่ คดียังไม่หมดอายุความ
เปรมชัย กรรณสูต,ท่าเรือยอชต์,อ่าวปอ แกรนด์ มารีน่า,เอกสารสิทธิ,ข่าวหน้า1,ข่าวทั่วไป